b"\n_START_ARTICLE_\nMomo Makarim\n_START_SECTION_\nBiografi\n_START_PARAGRAPH_\nPembabitan beliau dalam bidang seni bermula dari pentas bangsawan, sebelum melangkah ke layar perak pada kegemilangan filem Melayu sehinggalah beralih ke persada muzik tanah air._NEWLINE_Beliau mencipta nama besar seiring dengan pelakon sezamannya seperti seniwati Neng Yatimah, seniwati Nona Asiah, seniwati Dato' Maria Menado dan seniman M Wari. _NEWLINE_Beliau turut berlakon dalam banyak filem sezaman dengan P. Ramlee dan zaman kemudiannya. Beliau telah pun dianugerahkan pingat Johan Bintang Sarawak daripada Yang Dipertua Negeri Sarawak iaitu Tun Abang Muhammad Salahuddin Abang Barieng pada satu majlis sempena Ulang Tahun ke-86 Yang Dipertua Negeri di Mukah pada 8 September 2007._NEWLINE_Momo Latiff merupakan anak jadi Singapura memulakan kerjayanya dalam bidang lakonan melalui filem Topeng Shaitan dan Hou Yao Wan & Hoi Ling pada tahun 1941._NEWLINE_Selain lakonan, Momo juga terkenal sebagai penyanyi pada era 1930-an sehingga 1970-an. Ketika itu lagu dendangan Momo menjadi pilihan dan selalu diputar di stesyen radio Singapura dan Malaysia._NEWLINE_Antara lagu nyanyian Momo adalah Tudung Periuk, Tak Jemu Menunggu, Jangan Main Mata dan lagu duet bersama P. Ramlee iaitu Merpati Dua Sejoli dan Semenjak Berpisah.\n_START_SECTION_\nKematian\n_START_PARAGRAPH_\nAllahyarhamah Momo Latiff, atau panggilan mesranya, Mak Momo, menghembuskan nafas terakhirnya di samping keluarga serta rakan-rakan terdekat dirumah rumah anaknya, Kamaliah Latiff pada petang 10 Disember 2015 di Singapura pada usia 92 tahun selepas koma akibat penyakit darah tinggi. Beliau meninggalkan 10 orang anak (dua anaknya sudah meninggal dunia) serta puluhan cucu-cicit. Beliau meninggal selang sembilan hari selepas kematian seniwati Mariani._NEWLINE_Ramai pelawat yang telah datang berkunjung bagi memberikan penghormatan terakhir kepada seniwati Jalan Ampas itu._NEWLINE_Di kalangan mereka ialah Anggota Parlimen GRC Sembawang, Amrin Amin, mantan Setiausaha Parlimen Kanan, Yatiman Yusof serta rakan-rakan artis seperti seniwati Zaiton, Norsiah Hamid dan Nona Asiah._NEWLINE_Veteran dunia seni dari Malaysia seperti Razzi M, Hashimah Yon, K. Fatimah, J.A. Halim, Fatimah M Amin, Norsiah Hamid dan ramai lagi turut memberikan penghormatan terakhir._NEWLINE_Jenazah beliau disembahyangkan di Masjid Ahmad Ibrahim sebelum dikebumikan di Pusara Abadi, You Chu Kang selepas solat Jumaat."